CELEX: 62007TO0215(01)
Language: da
Date: 2007-12-13 00:00:00
Title: Kendelse afsagt af Retten i Første Instans (Tredje Afdeling) den 13. december 2007.#Beniamino Donnici mod Europa-Parlamentet.#Erklaering om inkompetence.#Sag T-215/07.

Sag T-215/07
      Beniamino Donnici
      mod
      Europa-Parlamentet
      »Erklæring om inkompetence«
      Rettens kendelse (Tredje Afdeling) af 13. december 2007 
      Sammendrag af kendelse
      Retspleje – kompetencefordeling mellem Domstolen og Retten i Første Instans
      (statutten for Domstolen, art. 40, stk. 2, og art. 54, stk. 3; Rettens procesreglement, art. 80)
      Ifølge artikel 40, stk. 2, i statutten for Domstolen har fysiske eller juridiske personer ikke ret til at indtræde i retstvister,
         der er indbragt for Domstolen, mellem medlemsstater på den ene side og Fællesskabets institutioner på den anden side. Den
         eneste mulighed for, at fysiske eller juridiske personer kan gøre deres anbringender og argumenter gældende i tvister, der
         berører dem, er følgelig, at de selv, i det omfang de er søgsmålsberettigede, anlægger sag ved den i så henseende kompetente
         retsinstans. Ud fra retsplejehensyn og hensynet til at varetage retten til forsvar er det ønskeligt, at den ret, der er kompetent
         til at påkende den pågældende af en medlemsstat anlagte sag, ved sin afgørelse kan inddrage de forskellige anbringender og
         argumenter, som vedkommende fysiske eller juridiske personer har fremsat til støtte for deres påstande om annullation af den
         samme retsakt. Retten skal derfor erklære sig inkompetent til fordel for Domstolen, for at Domstolen kan træffe afgørelse
         om annullationspåstanden.
      
      (jf. præmis 9, 10 og 12
RETTENS KENDELSE (Tredje Afdeling)
      13. december 2007 (*)
      
      »Erklæring om inkompetence«
      I sag T- 215/07,
      Beniamino Donnici, Castrolibero (Italien), ved advokaterne M. Sanino, G.M. Roberti, I. Perego og P. Salvatore,
      
      sagsøger,
      mod
      Europa-Parlamentet ved H. Krück, N. Lorenz og L. Visaggio, som befuldmægtigede,
      
      sagsøgt,
      angående en påstand om annullation af Europa-Parlamentets afgørelse (2007/2121 (REG)) af 24. maj 2007 om prøvelse af Beniamino
         Donnicis mandat, hvori Parlamentet fastslog, at dennes mandat som medlem af Europa-Parlamentet er ugyldigt,
      
      har
      DE EUROPÆISKE FÆLLESSKABERS RET I FØRSTE INSTANS
      (Tredje Afdeling)
      sammensat af afdelingsformanden, J. Azizi, og dommerne E. Cremona og S. Frimodt Nielsen (refererende dommer),
      justitssekretær: E. Coulon,
      afsagt følgende
      Kendelse
      1       Ved stævning indleveret til Rettens Justitskontor den 22. juni 2007 og registreret under sagsnummer T-215/07 har Beniamino
         Donnici anlagt sag med henblik på annullation af Europa-Parlamentets afgørelse (2007/2121 (REG)) af 24. maj 2007, hvorefter
         hans mandat som medlem af Europa-Parlamentet er ugyldigt (herefter »den anfægtede beslutning«)
      
      2       Ved særskilt dokument indleveret til Rettens Justitskontor samme dag har Beniamino Donnici anmodet om, at gennemførelsen af
         den anfægtede afgørelse udsættes. Retten efterkom ved kendelse af 15. november 2007 denne begæring, Donnici mod Europa-Parlamentet
         (sag T-215/07, endnu ikke trykt i Samling af Afgørelser), og udsatte gennemførelsen af den anfægtede beslutning.
      
      3       Ved stævning indleveret til Domstolens Justitskontor den 9. august 2007 har Den Italienske Republik anlagt sag med begæring
         om annullation af den anfægtede afgørelse.
      
      4       Det følger af artikel 54, stk. 3, i Domstolens statut, at såfremt der indbringes sager for Domstolen og Retten, som har samme
         genstand, som rejser de samme fortolkningsspørgsmål, eller hvori gyldigheden af den samme retsakt anfægtes, kan Retten, efter
         at have hørt parterne, udsætte sin behandling af den pågældende sag, indtil Domstolen har afsagt dom, eller kan, når der er
         tale om søgsmål, der er anlagt i medfør af artikel 230 EF, erklære sig inkompetent, således at Domstolen kan træffe afgørelse
         i sagen. Under de samme betingelser kan Domstolen ligeledes beslutte at udsætte sin behandling af sagen; i så fald fortsætter
         behandlingen ved Retten.
      
      5       I det foreliggende tilfælde har de sager, der er anlagt for Domstolen og for Retten begge en påstand om annullation af den
         samme afgørelse som genstand.
      
      6       Det bemærkes, at Domstolen ikke i henhold til artikel 54, stk. 3, i Domstolens statut har udsat den sag, C-393/07, der er
         indbragt for den. Det tilkommer følgelig Retten at træffe afgørelse vedrørende en eventuel udsættelse af sagen eller vedrørende
         en eventuel erklæring om inkompetence i nærværende sag.
      
      7       I henhold til artikel 54, stk. 3, i Domstolens statut er parterne ved skrivelse fra Rettens Justitskontor blevet opfordret
         til at afgive indlæg vedrørende en eventuel erklæring om Rettens inkompetence, således at Domstolen samtidigt kan træffe afgørelse
         i de to annullationssøgsmål om spørgsmålet eller vedrørende spørgsmålet om en eventuel udsættelse af sagen for Retten, indtil
         Domstolen har afsagt dom.
      
      8       Parlamentet har anført, at det går ind for, at Retten erklærer sig inkompetent, mens Beniamino Donnici har rejst indvendinger
         både mod en udsættelse og mod en erklæring om Rettens inkompetence, og anført, at sagen efter hans opfattelse bør fortsætte
         for Retten, således at såvel toinstans- som kontradiktionsprincippet herved iagttages.
      
      9       Hertil bemærkes, at ifølge artikel 40, stk. 2, i Domstolens statut har fysiske eller juridiske personer ikke ret til at indtræde
         i retstvister, der er indbragt for Domstolen, mellem medlemsstater på den ene side og Fællesskabets institutioner på den anden
         side. Den eneste mulighed for, at fysiske eller juridiske personer kan gøre deres anbringender og argumenter gældende i tvister,
         der berører dem, er følgelig, at de selv, i det omfang de er søgsmålsberettigede, anlægger sag ved den i så henseende kompetente
         retsinstans (Rettens kendelse af 16.11.1998, sag T-41/97, Antillean Rice Mills mod Rådet, Sml. II, s. 4117, præmis 6, og af
         16.5.2003, sag T-140/03, Forum 187 mod Kommissionen, Sml. II, s. 2069, præmis 7).
      
      10     I det foreliggende tilfælde, hvor Domstolen ikke har udsat den sag, C-393/07, der er indbragt for den, og hvor det i sag T-215/07
         følgelig står Retten frit for at træffe afgørelse om udsættelse eller at erklære sig inkompetent, er det ud fra retsplejehensyn
         og hensynet til at varetage retten til forsvar ønskeligt, at den retsinstans, der er kompetent til at påkende den pågældende
         af en medlemsstat anlagte sag, ved sin afgørelse kan inddrage de forskellige anbringender og argumenter, som vedkommende fysiske
         og juridiske personer har fremsat til støtte for deres påstande om annullation af den samme retsakt.
      
      11     I det foreliggende tilfælde vil en udsættelse af den sag, der er indbragt for Retten, ikke gøre det muligt for Domstolen at
         vurdere de anbringender og argumenter, som Beniamino Donnici har fremsat til støtte for sin påstand om annullation af samme
         retsakt.
      
      12     Følgelig erklærer Retten sig i henhold til artikel 54, stk. 3, i Domstolens statut og artikel 80 i Rettens procesreglement
         for inkompetent til fordel for Domstolen, for at Domstolen kan træffe afgørelse om annullationspåstanden.
      
      På grundlag af disse præmisser
      bestemmer
      RETTEN (Tredje Afdeling):
      1)      Retten i Første Instans erklærer sig inkompetent i sag T-215/07, således at Domstolen kan træffe afgørelse om annullationspåstanden.
      2)      Afgørelsen om sagens omkostninger udsættes.
      Således bestemt i Luxembourg den 13. december 2007.
      
               E. Coulon
            
             
            
                     J. Azizi
            
         
               Justitssekretær
            
             
            
                     Afdelingsformand
            
         * Processprog: italiensk.